กรมศุลฯรื้อบริการใหญ่
ปล่อยสินค้าได้ภายใน1ชั่วโมงยกระดับมาตรฐานโลก
12 เม.ย. 2559

ปล่อยสินค้าได้ภายใน1ชั่วโมงยกระดับมาตรฐานโลก
กรมศุลกากรลดเวลาปล่อยสินค้าล่วงหน้าเหลือ 1 ชม. หวังขยับอันดับการค้าโลกในการสำรวจของธนาคารโลกเดือน มิ.ย.นี้
นายกุลิศ สมบัติศิริ อธิบดีกรมศุลกากร เปิดเผยว่า กรมศุลกากรได้จัดทำโครงการระบบการปล่อยสินค้าล่วงหน้า ที่ท่าเรือแหลมฉบัง เป็นโครงการนำร่องช่วง 60 วันแรก มีเป้าหมายคือการลดระยะเวลาการปล่อยสินค้าจากข้อมูลบัญชีสินค้า (e-Manifest) ที่ส่งเข้ามาในระบบคอมพิวเตอร์ของศุลกากรก่อนที่สินค้าจะเข้ามาถึงประเทศไทย โดยจะกำหนดให้ผู้ประกอบการสายเรือจัดส่งข้อมูลบัญชีสินค้าล่วงหน้าอย่างน้อย 6 ชม.ก่อนเรือเข้าจริง
หลังจากนั้น เจ้าหน้าที่จะใช้เวลาตรวจสอบ 4 ชม. ว่าเป็นสินค้าที่มีความเสี่ยง หรือไม่มีความเสี่ยง และจะตอบกลับผลการประเมินความเสี่ยงให้กับผู้ประกอบการสายเรือและผู้ประกอบการท่าเรือไม่เกิน 2 ชม.ก่อนที่เรือจะถึงท่า หากเป็นสินค้าที่ไม่มีความเสี่ยง หรือกรีนไลน์ เมื่อเรือเทียบท่าสามารถเตรียมเอกสารใบขนสินค้าเพื่อจ่ายภาษีและนำสินค้าออกจากท่าเรือได้ภายในเวลา 1 ชม. จากเดิมที่ขั้นตอนต่างๆ จะต้องใช้เวลานาน 5-6 วัน จึงจะผ่านขั้นตอนการตรวจสินค้าเสียภาษีและนำสินค้าออกจากท่าเรือได้
การเปลี่ยนแปลงในครั้งนี้ จะส่งผลถึงการพิจารณาการจัดอันดับความยากง่ายในการประกอบธุรกิจ ที่ธนาคารโลกจะเข้ามาสำรวจอีกครั้งในเดือน มิ.ย.นี้ ซึ่งจะมีผลต่อการปรับอันดับเกณฑ์การค้าระหว่างประเทศของไทยจากปัจจุบันอยู่ในอันดับที่ 56 ที่ลดงจากปีก่อนที่อยู่อันดับ 55 ได้ ซึ่งทางสำนักงานคณะกรรมการพัฒนาระบบราชการ (ก.พ.ร.) ที่มีหน้าที่ติดตามเรื่องการจัดอันดับความยากง่ายทางธุรกิจโดยตรง ได้ยืนยันว่าการเปลี่ยนแปลงในครั้งนี้มีการเปลี่ยนที่สำคัญ ซึ่งกรมศุลกากรได้ทำระบบและเกิดการเปลี่ยนแปลงให้เหลือเพียง 1 ชม. โดยคาดว่าเมื่อทำที่ท่าเรือแหลมฉบังได้สำเร็จ ก็จะขยายไปที่ท่าเรืออื่นเพิ่มเติม